સાયકોલોજિસ્ટ માઈકલના અભ્યાસના તારણ જેવું જ કામ દાયકા બાદ ફેસબુક પર તેનો ઉપયોગ બખૂબી થયો. ૨૦૧૨ની પહેલાં ફેસબુક પર લાઈક બટન નહોતું. ફેસબુક પહેલાં ફક્ત તમારા મિત્રને શોધવા માટે અને તે શું કરે છે તે જાણવા માટે થતો હતો. ફેસબુકે દુનિયાના કરોડો માનવીઓ પર પ્રયોગ કરવા માટે લાઈકનું બટન ઉમેર્યું. તેનું પરિણામ ગજબનું આવ્યું. ફેસબુકના વપરાશકારોમાં ત્યારબાદ ધરખમ વધારો થયો. તમે ફોટો કે સ્ટેટસ મૂકો ત્યારે તમને ખબર નથી હોતી કે કેટલી વ્યક્તિને એ ગમશે અને જો તમને કોઈ જ લાઈક ન મળે તો? તમે બતાવો કે ન બતાવો પણ એ બાબત પીડાદાયક હોય છે. એનાથી એવું સાબિત થાય છે કે તમારા કોઈ મિત્ર ઓનલાઈન નથી અથવા તમારામાં કોઈને રસ નથી કે પછી તમે જે ફોટો કે સ્ટેટસ મૂક્યા છે તેમાં કોઈને રસ નથી. તમે જે ફોટો મૂકો તેનો ફીડબેક એટલે કે તેના પર લોકોનો પ્રતિભાવ મળે તે જ તેનું વળતર હોય છે. અને તે ફીલગૂડ ફેકટર છે. એવું કહી શકાય કે આ લાઈક બટન દુનિયાનું પહેલું ડિજિટલ ડ્રગ છે. જે અજાણતાં જ આપણા ડોપામાઈનને ઉત્તેજિત કે હતાશ કરે છે. કેટલાય લોકોને ફેસબુક પર ઓછી લાઈક મળવાને કારણે વિથડ્રોઅલ સિમટમ્સ આવ્યાનું જોવા મળે છે. કેટલાક લોકો ફેસબુક છોડીને વારે વારે જતાં રહે છે. ફેસબુક એકવાર કાયમ માટે છોડવું કે ફેસબુકનો ઉપયોગ ન કરવો અલગ બાબત છે. વારંવાર ફેસબુક છોડીને વળી પાછા આવનારાઓને આ ડોપામાઈન માનસિક તકલીફો આપતું હોય છે તે વિચારવા જેવું છે.